'सीआईए के मुखबिरों को गिरफ्तार कर रहा है पाक'  
अमेरिकी रक्षा मंत्री रॉबर्ट गेट्स ने पाकिस्तान में सीआईए के उन मुखबिरों की गिरफ्तारी को कठोर सच्चाई करार दिया।
अमेरिकी रक्षा मंत्री रॉबर्ट गेट्स ने पाकिस्तान में सीआईए के उन मुखबिरों की गिरफ्तारी को कठोर सच्चाई करार दिया जिन्होंने ओसामा बिन लादेन के खिलाफ कार्रवाई के लिए अमेरिकी गुप्तचर एजेंसियों को सूचनाएं मुहैया करायीं।  पाकिस्तान में ऐसी गिरफ्तारियों के बारे में पूछे जाने पर गेट्स ने कांग्रेस की एक प्रमुख समिति से कहा, हम जिस दुनिया से निपटते हैं, वह उसका असली चेहरा है। उन्होंने यद्यपि उन रिपोर्टों की पुष्टि नहीं की।   उन्होंने कहा, सीआईए में अपने 27 वर्ष के कार्यकाल के आधार पर मैं कहूंगा कि अधिकतर देश की सरकारें एक-दूसरे से झूठ बोलती हैं। यह कार्य ऐसे ही आगे बढ़ता है। उन्होंने कहा कि यहां तक कि सहयोगी देश भी एक-दूसरे के यहां जासूसी के लिए गुप्तचर भेजते हैं।